Feltteleskop

Et feltteleskop, også kalt spotterskop, spotteskop, spottekikkert﻿, OP-kikkert eller skivekikkert, er som oftest en monokulær observasjonskikkert, og kan sees på som et lite bærbart teleskop med ekstra optikk for å få snudd bildet rett vei. De har ofte høy forstørrelse, og er optimaliserte for observasjon av terrestriske objekter (objekter på jorden). Feltteleskop brukes blant annet i utendørsaktiviteter som fuglekikking, i jakt og sportsskyting, for avstandsmåling, overvåkning, samt andre bruksområder som krever mer forstørrelse enn en vanlig kikkert. I skytesport kalles de gjerne skivekikkert og brukes for å observere treffet til skytteren. I forsvaret kalles et feltteleskop gjerne for en OP-kikkert.

Feltteleskop fås gjerne i forstørrelser mellom 20 til 60×, i motsetning til håndholdte kikkerter som ofte har forstørrelse på enten 7×, 8× eller 10x. Diameteren på objektivet har mye å si for lysgjennomgangen og oppløsningen til et feltteleskop. Objektivdiameteren er vanligvis mellom 50 til 80 mm. Større objektivdiameter fører som regel til at feltteleskop blir dyrere.

Feltteleskop kommer ofte i robuste design. På grunn av den høye forstørrelsen er feltteleskop følsomme for vibrasjoner, og det er derfor vanlig å bruke dem festet til et stativ (trefot) av høy kvalitet. Feltteleskop har ofte et lett tilgjengelig og ergonomisk utformet justeringshjul for justering av fokus, gjerne med grov- og fin-innstilling.

Okularet er vanligvis utskiftbart, og kan fås i forskjellige faste forstørrelser. Enkelte okular kan også fås med variabel forstørrelse. Forstørrelser mindre enn 20× er uvanlig. Det er også uvanlig med forstørrelser over 60×, ettersom det kan føre til dårlig lysstyrke, smalt synsfelt og vise mye risting i bildet selv om skopet er montert på stativ. Okularene kan enten være rette (samme akse som teleskopet) eller vinklet i forhold til teleskopet, da vanligvis 45 grader. Vinklet okular kan gjøre at man ikke trenger like høyt stativ, samt at høyden på stativet ikke trenger å justeres like mye mellom ulike brukere.

Objektivet på et feltteleskop er ofte bygd opp som et lite linseteleskop (refraktor), mens bilde-oppreisersystemet (eng. image erecting system) enten består av relélinser eller prismer (porroprismer eller takkantprismer). Andre oppbygninger finnes også, for eksempel Schmidt- og Maksutov-oppbygninger.

Se også 
 Milliradian, en metrisk måleenhet mye brukt i retikkel på feltteleskop for avstandsmåling og skyting
 Digiscoping, filming på lang avstand ved å feste et kamera til okularet på feltteleskopet

Referanser

Eksterne lenker 

 Ornitologi Scopes
 Spør en Biolog - Avansert Birders Guide - Spotting Scopes
 Spotting Scope Ekspert

Optikk